
РЕШЕНИЕ
№ РС-582-18-019
 
Днес, на 12.02.2020 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Сотир Цацаров- Председател
Антон Славчев – Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева - член

У С Т А Н О В И :

Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-582/27.11.2018 г.
Сигналът е насочен срещу Петьо Иванов – член на Съвета на директорите и Изпълнителен директор на „**********“ (**********) ЕАД и член на Съвета на директорите на „**********“ ЕАД и срещу Петър Илиев - член на Съвета на директорите на ********** ЕАД и член на Съвета на директорите и Изпълнителен директор на „**********“ (**********) ЕАД.
По същество, в сигнала се твърди, че Петьо Иванов като член на Съвета на директорите (СД) на ********** ЕАД и Петър Илиев - член на СД на ********** ЕАД и член на СД и Изпълнителен директор на ********** ЕАД, са в нарушение на чл.21, ал.1, т.6 от Правилника за реда за упражняване на правата на държавата в търговските дружества с държавно участие в капитала. Цитираната норма е императивна и не позволява като член в съвет на директорите или в друг контролен или изпълнителен орган на търговско дружество с държавно участие в капитала да участва физическо лице, което заема подобен пост в друго търговско дружество с държавно участие. Неправомерното съвместяване и от двамата на участието им в съвета на директорите на две търговски дружества с държавно участие в капитала води до конфликт на интереси, тъй като възнагражденията, които получават за дейността си в същите могат да бъдат разглеждани като частен интерес, съгласно дефиницията на чл.52 от ЗПКОНПИ.
При проверка в регистъра на сигналите на КПКОНПИ се установи, че има постъпил сигнал от същия сигналоподател с рег. № ЦУ01/С-583/27.11.2018 г. срещу Петьо Иванов – член на Съвета на директорите и Изпълнителен директор на „**********“ ЕАД и член на Съвета на директорите на „**********“ ЕАД, с идентични на настоящите твърдения, по който Комисията се е произнесла с Решение № РС-583-19-057 от 18.09.2019 г. Към датата на настоящото решение, производството по сигнал с рег. № ЦУ01/С-583/27.11.2018 г. срещу Петьо Иванов е висящо във фазата на оспорване.
Към настоящото производство са приобщени събраните в производството по сигнал с рег. № ЦУ01/С-583/2019 г. доказателства за служебно качество на Петьо Иванов, както и получените с писмо, вх. № ЦУ01/11408 от 07.05.2019 г., от Министерство на енергетиката доказателства за избора на членовете на Съвета на директорите на ********** ЕАД, с мандат до 30.06.2019 г.
Във връзка с твърденията в сигнала Комисията е изискала и с писмо, вх. № 26988/31.10.2019 г., е получила от Министерство на енергетиката доказателства за избора на Петър Илиев за член на Съвета на директорите на „**********“ ЕАД, с мандат до 30.06.2019 г., договора му за управление с дружеството и подадените от него декларации по чл.12 от ЗПУКИ (отм.), както и доказателства за прекратяване на правомощията му.
С писмо, вх. № 25915/25.10.2019 г., Комисията е получила изисканите от „**********“ ЕАД решения за избора/ преизбирането на Петър Илиев за член на Съвета на директорите на „Национална електрическа компания“ ЕАД, за избора му за Изпълнителен директор на същото дружество, сключения с него Договор за управление, доказателства за прекратяване на правомощията му и за разпределение на печалбата на ********** ЕАД за 2017 и 2018 година и нейното изплащане, както и за изплащане на допълнително възнаграждение на членовете на Съвета на директорите на дружеството и определения им размер, взети на основание чл.20, ал.2, т. 17 от Устава на „**********“ ЕАД. 
Комисията служебно е извършила справки в Търговски регистър по име на лицата, както и по партидата на „**********“ ЕАД,  „**********“ ЕАД и „**********“ ЕАД и към преписката са приложени като доказателства: Устав на ********** ЕАД, Устав на „**********“ ЕАД, Устав на ********** ЕАД.
Извършени са справки и в регистър НБД „Население“ и в Регистъра на лицата, заемащи висши публични длъжности на КПКОНПИ за подадените от Петьо Иванов и Петър Илиев декларации по чл.35, ал.1, т.2 от ЗПКОНПИ.

От събраните в хода на административното производство доказателства Комисията установи следното от фактическа страна

Сигналът е подаден от физическо лице с посочени три имена, ЕГН, адрес и е подписан.
„**********“ ЕАД, гр. С., ЕИК ***, е еднолично акционерно дружество, създадено с държавно имущество, като самостоятелно юридическо лице по реда на Търговския закон. Съгласно чл. 8 от Правилника за реда за упражняване правата на държавата в търговските дружества с държавно участие в капитала, правата на държавата в капитала на дружеството се упражняват от съответния министър, в случая от Министъра на енергетиката, който има качеството на принципал и е овластен да взема всички решения, предоставени в компетентността на едноличния собственик на капитала, съгласно закона и Устава на дружеството. Той избира и освобождава членовете на Съвета на директорите, който се явява орган на управление на едноличното акционерно дружество /с едностепенна система на управление/. Според Годишен консолидиран доклад за дейността на ********** , към 31.12.2018 г. дружествата в групата на ********** са общо 15, сред които са „**********“ ЕАД и ********** ЕАД.
От справка в Търговски регистър е видно, че „**********“ ЕАД е едноличен собственик на капитала на „**********“ ЕАД, с ЕИК **********, гр. С. и на „**********“ ЕАД, ЕИК**********, гр. С..
Съгласно чл.18 от Устава на „**********“ ЕАД и от Устава на „**********“ ЕАД, които са еднотипни, дружествата са с едностепенна система за управление. Органите за управление на дружествата са едноличен собственик на капитала („**********“ ЕАД) и Съвет на директорите. Правата на Холдинга като Едноличен собственик на капитала в „**********“ ЕАД, респективно в „**********“ ЕАД, се упражняват от лицето/ лицата, което/ които представляват Холдинга в качеството на принципал. Принципалът е и органът, овластен да взема всички решения, предоставени в компетентността на едноличния собственик на капитала, съгласно закона или Устава (чл.19). В случая, представляващ „**********“ ЕАД като принципал е Петьо Иванов, който е Изпълнителен директор на Холдинга.
Според чл.20 от Устава на „**********“ ЕАД, респективно на „**********“ ЕАД, сред правомощията на едноличния собственик („**********“ ЕАД) се включват: избира и освобождава членовете на Съвета на директорите и определя възнаграждението им, командирова в чужбина членовете на СД, одобрява годишния счетоводен отчет след заверка от назначения експерт-счетоводител, дава разрешение за разпоредителни сделки с дълготрайни материални активи, съгласува решенията на СД за стартиране на процедури за възлагане на обществени поръчки с прогнозна стойност над 500 000 лева, без ДДС, приема и представя на СД политиките, които са задължителни за дружеството и одобрява бизнес програмата на дружеството, изготвена от СД, взема решение за разпределение на печалбата на дружеството и нейното изплащане и за изплащане на допълнително възнаграждение на членове на СД, както и определя техния размер и др.
Петьо Иванов е избран за член на Съвета на директорите на „**********“ ЕАД и e вписан като Изпълнителен директор на същото в Търговски регистър на 15.02.2016 г. С Решение на Министъра на енергетиката по Протокол № Е-РД-18-2 от 08.07.2016 г. Петьо Иванов е преизбран за член на Съвета на директорите на „**********“ ЕАД и е вписан в Търговския регистър на 01.08.2016 г. с нов 3-годишен мандат – до 30.06.2019 г. С решение на Министъра на енергетиката по Протокол №Е-РД-21-14/ 19.07.2019 г. Петьо Иванов е освободен като член на СД на „**********“ ЕАД, като на 25.07.2019 г. същият е заличен като член на СД на „**********“ ЕАД в Търговски регистър.
От справка в Търговски регистър е видно, че освен като член на Съвета на директорите и Изпълнителен директор на „**********“ ЕАД, ЕИК **********, Петьо Иванов е член на Съвета на директорите и на „**********“ ЕАД, ЕИК **********.
Петьо Иванов е вписан като член на Съвета на директорите на „**********“ ЕАД на 01.09.2018 г., а на 28.11.2018 г. е вписано подновяване на мандата му с нов тригодишен. В това си качество той е подал декларация по чл.23, ал.4 от Устава на „**********“ ЕАД.
От приобщените по преписката доказателства е видно, че като член на СД на ********** ЕАД Петьо Иванов е участвал в заседание на 07.08.2018 г. и е гласувал за избирането му за член на СД на „**********“ ЕАД. На 20.11.2018 г., като член на СД на ********** той е участвал в заседание на съвета и е гласувал за преизбирането му за член на СД на „**********“ ЕАД. На 03.12.2018 г. Петьо Иванов е сключил сам със себе си, в качеството му на Изпълнителен директор на ********** и доверител, от една страна и от друга, като член на СД на „**********“ ЕАД и довереник, Договор № РД-ЛС-БГ-31 от 03.12.2018 г. за възлагане на управлението на неизпълнителен член на СД на Еднолично акционерно дружество с едностепенна система ма управление. На 11.06.2019 г. Петьо Иванов е участвал в заседание на СД на **********, като по т. I. 1. 6. е гласувал приемане на годишен финансов отчет и доклад за дейността на „**********“ ЕАД за 2018 г. (т.I.1.6.1), приемане на отчета за изпълнение на Бизнес програмата на „**********“ ЕАД за 2018 г. (т.I.1.6.2) и решение, с което не се освобождават от отговорност членовете на СД на „**********“ ЕАД за 2018 г. (т.I.1.6.2).
Видно от писмо от ********** ЕАД, вх. № 13882/19.06.2019 г. на КПКОНПИ, за 2017 и 2018 г. не са изплащани допълнителни възнаграждения (тантиеми) на членовете на Съвета на директорите на „**********“ ЕАД, съгласно чл.20, ал.2, т. 17 от Устава на дружеството.
Петър Илиев е избран за член на Съвета на директорите на „**********“ ЕАД на 24.11.2014 г. по Протокол № 54-2014/24.11.2014 г. от заседание на Съвета на директорите на „**********“ ЕАД, с мандата на останалите членове на Съвета на директорите (до 01.07.2016 г.). На 26.11.2014 г. на заседание на Съвета на директорите на „**********“ ЕАД Илиев е избран за Изпълнителен директор на дружеството, като Илиев е участвал в гласуването и е гласувал за избора си. Същият е вписан като член на Съвета на директорите на „**********“ ЕАД в Търговски регистър на 03.12.2014 г. На същата дата - 03.12.2014 г. между „**********“ ЕАД, представлявано от изпълнителния директор на „**********“ ЕАД Ж. К., като едноличен собственик на капитала на „**********“ ЕАД и Петър Илиев е сключен Договор №РД-ЛС-***-36/03.12.2014 г. за възлагане управлението на „**********“ ЕАД на изпълнителен член на Съвета на директорите, за срок до 01.07.2016 г. С решение по Протокол № 42-2016/ 26.07.2016 г. Съветът на директорите на „**********“ ЕАД е преизбрал Петър Илиев за член на СД на „**********“ ЕАД, с мандат три години, считано от вписването в Търговския регистър. На свое заседание, обективирано в Протокол № 26-2016 от 01.08.2016 г. от заседание на СД на „**********“ ЕАД, Петър Илиев е преизбран за Изпълнителен директор на дружеството, като той отново е участвал в гласуването и дал глас за себе си.  Вписването на това обстоятелство в Търговски регистър е извършено на 05.08.2016 г.
На същата дата - 05.08.2016 г. между „**********“ ЕАД, представлявано от изпълнителния директор на „**********“ ЕАД Петьо Иванов, като едноличен собственик на капитала на „***“ ЕАД и Петър Илиев е сключен Договор № РД-ЛС-***-41/05.08.2016 г. за възлагане управлението на „**********“ ЕАД на изпълнителен член на Съвета на директорите, за срок до 05.08.2019 г. 
С решение на СД на „**********“ ЕАД по Протокол № 51-2019 г/ 02.08.2019 г. Петър Илиев е освободен от длъжност като член на СД на „**********“ ЕАД, като заличаването му е вписано в Търговски регистър на 09.08.2019 г.
Петър Илиев е избран за член на Съвета на директорите на „**********“ ЕАД с решение на Министъра на енергетиката по Протокол № Е-РД-18-4/ 22.06.2017 г. и е вписан в Търговски регистър на 29.06.2017 г., до изтичане на мандата на 30.06.2019 г. На 23.06.2017 г. между „**********“ ЕАД, представлявано от Министъра на енергетиката, упражняващ правата на едноличен собственик на капитала на дружеството и Петър Илиев, в качеството му на член на Съвета на директорите на „**********“ ЕАД е подписан Договор № 3/23.06.2017 г. за възлагане управлението на еднолично акционерно дружество с държавно участие в капитала с едностепенна система на управление, за срок до 30.06.2019 г. С решение на Министъра на енергетиката по Протокол № Е-РД-21-14/19.07.2019 г. Петър Илиев е освободен като член на СД на „**********“ ЕАД, като на 25.07.2019 г. заличаването му е вписано в Търговски регистър.
От събраните по преписката доказателства е видно, че в качеството си на член на СД на „**********“ ЕАД от 29.06.2017 г., Петър Илиев е участвал в заседание на 03.05.2018 г., като по т. I. 3. 4. е участвал в приемането на решения относно „**********“ ЕАД, както следва: гласувал е приемане на годишен финансов отчет и доклад за дейността на „***“ ЕАД за 2017 г. (т.I.3.4.1), приемане на отчета за изпълнение на Бизнес програмата на „**********“ ЕАД за 2017 г. (т.I.3.4.2), решение, с което не се освобождават от отговорност членовете на СД на „**********“ ЕАД за 2017 г. (т.I.3.4.3), решение за разпределение на печалбата на „**********“ ЕАД за 2017 г., съгласно Разпореждане №2 от 09.03.2018 г. на Министерски съвет (т.I.3.4.4), както и за разпределение на отчетената към 31.12.2017 г. неразпределена печалба от минали години за покриване на натрупана загуба от предходни години.
На 11.06.2019 г. Петър Илиев е участвал в заседание на Съвета на директорите на „**********“ ЕАД, като по т.I.1.3 е участвал в приемане на решения касаещи „**********“ ЕАД, както следва: гласувал приемане на годишен финансов отчет и доклад за дейността на „**********“ ЕАД за 2018 г. (т. I. 1. 3. 1), приемане на отчета за изпълнение на Бизнес програмата на „**********“ ЕАД за 2018 г. (т.I.1.3.2), приемане на решение, с което не се освобождават от отговорност членовете на СД на „**********“ ЕАД за 2018 г. (т. I. 1. 3. 3).
От получено от „**********“ ЕАД писмо, вх. № 25915/25.10.2019 г., е видно, че Съветът на директорите на същото не е вземал решения за изплащане на допълнително възнаграждение на членовете на СД на „**********“ ЕАД, като негов едноличен собственик на капитала.
На основание чл. 72, ал. 5 от ЗПКОНПИ, с покана с изх. № ЦУ01/388 от 09.01.2020 г. на КПКОНПИ, Петър Илиев, в качеството му на член на Съвета на директорите на „**********“ ЕАД и член на Съвета на директорите на „**********“ ЕАД и лице, заемащо висша публична длъжност по чл. 6, ал. 1, т. 40 от ЗПКОНПИ, е поканен за изслушване пред Комисията на 22.01.2020 г. от 10 часа, на което същият се яви лично и с упълномощения от него адвокат А. Б.-А..
На заседание на комисията от 22.01.2020 г., обективирано в т. 4 от Протокол № 928 от същата дата, Петър Илиев е изслушан по реда на чл.72, ал. 5 от ЗПКОНПИ.
В обясненията си пред Комисията Петър Илиев заявява, че финансовият отчет на дружеството е фактическо описание на дейността на дружеството през предходната година, който е заверен от комисия одитори, по време на неговото изработване участват и колеги от ***. Същият се изработва от счетоводството, тъй като един от членовете на Съвета на директорите на *** е финансов директор. След като финансовият отчет бъде внесен в *** преди да бъде гласуван минава през експертен съвет, след което се гласува. В резултат на гласуването на финансовия отчет не е получавал никакви лични, както и служебни облаги. Адвокат А. допълва, че нито една от точките по които е гласувал Илиев не касае въпрос, който може да се определи като гласуване в частен интерес и заявява, че не е нарушена забраната на чл. 22, ал. 1, т. 6 от Правилника за реда за упражняване правата на държавата в търговските дружества с държавно участие в капитала, освен това предмета на дейност на ********** изрично е посочено участие в управлението на такива дъщерни дружества.
В представеното от Илиев при изслушването писмено становище същият обосновава, че като е участвал в качеството си на член на Съвета на директорите на „**********“ ЕАД в заседания, на които са вземани решения относно „**********“ ЕАД, той не е нарушил разпоредбата на чл. 22, ал. 1, т. 6 от Правилника за реда за упражняване правата на държавата в търговските дружества с държавно участие в капитала (ПРУПДТДДУК), в това число и когато е гласувал за приемане на годишния финансов бюджет и доклада за дейността на дъщерното дружество „**********“ ЕАД за 2017 и 2018 г., приемането на отчета за изпълнение на бизнес програмите на „**********“ ЕАД за 2017 и 2018 г., разпределението на печалбата за 2017 г. и неосвобождаването от отговорност на членовете на СД на „**********“ ЕАД за 2017 и 2018 г. Аргументите за това са, че „**********“ ЕАД е еднолично търговско дружество със 100% държавно участие в капитала по смисъла на ПРУПДТДДУК, т.е. условно наричано в практиката „търговско дружество от първо ниво“, а „**********“ ЕАД е търговско дружество, 100% собственост на **********ЕАД, условно наричано в практиката „търговско дружество от второ ниво“, чийто капитал не се притежава директно от държавата, а от друго търговско дружество с държавно участие в капитала. В ПРУПДТДДУК не е предвидено забраната по чл. 22, ал. 1, т. 6 за това, физическо лице да бъде управител, контрольор и член на изпълнителни или контролни органи на повече от едно търговско дружество с държавно участие в капитала, да се прилага спрямо търговски дружества от второ ниво, каквото е „**********“ ЕАД. В допълнение, участието на Петър Илиев едновременно в СД на ********** ЕАД и „**********“ ЕАД е в съответствие с предмета на дейност на „**********“ ЕАД и със същността на холдинговата структура, съгласно Търговския закон (ТЗ). Според чл. 277, ал. 1 от ТЗ всеки холдинг има за цел под каквато и да е форма да участва в други дружества или в тяхното управление, със или без да извършва собствена производствена или търговска дейност. Една от формите за участие на ********** ЕАД в управлението на тези дъщерни търговски дружества е участието в органите им на управление. Самият чл. 6, ал. 1, т. 40 от ЗПКОНПИ квалифицира участието като член на СД на ********** ЕАД или като член на СД на дъщерните дружества като заемане на „публична длъжност“. В този смисъл заемането на няколко публични длъжности не би могло да се определи като частен интерес и следователно конфликт на интереси не би могъл да възникне. След като заемането на две публични длъжности не представлява конфликт на интереси, упражняването на правомощия, произтичащи от заеманите длъжности, също не е конфликт на интереси, още повече, че взетите решения не се отнасят до частен интерес на Петър Илиев. Не е ощетен и обществения интерес. Взетите на 03.05.2018 г. и на 11.06.2019 г. решения от СД на „**********“ ЕАД, с участието на Илиев, с които е одобрен ГФО на дружеството, са взети след заверка от назначения експерт-счетоводител. Видно от изрично приетото решение по т. 1. 3. 4. 4. за разпределяне на печалбата за 2017 г. е, че същата е разпределена, като част от нея е отишла за отчисления във фонд „Резервен“, а останалата част- за покриване на натрупана загуба през предходни години, т.е. не са били налични условията за изплащане на тантиеми по чл.33 от ПРУПДТДДУК, именно поради естеството на взетите от СД на „**********“ ЕАД решения. Тъй като решенията са взети единодушно, на практика гласът на Петър Илиев е нямал решаващо значение, тъй като решенията биха били взети дори и при негово несъгласие или въздържане от гласуване.

Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Петьо Иванов, в качеството му на член на Съвета на директорите и Изпълнителен директор на „**********“ ЕАД и член на Съвета на директорите на „**********“ ЕАД е лице, заемащо висша публична длъжност по чл. 6, ал. 1, т. 40 от ЗПКОНПИ. 
Съгласно чл. 27, ал.2, т. 2 от АПК, липсата на висящо административно производство със същия предмет, пред същия орган и с участието на същата страна, независимо дали е във фазата на издаване или оспорване, е абсолютна процесуална предпоставка за развитие на производството по сигнала, за която Комисията следи служебно.
В хода на производството е установено, че в частта относно Петьо Иванов Комисията се е произнесла с Решение № РС-583-19-057 от 18.09.2019 г. по сигнал с рег. № ЦУ01/С-583/27.11.2018 г. и към датата на настоящото решение, производството по сигнала е висящо във фазата на оспорване, което е основание за прекратяване на настоящото производство по отношение на Петьо Иванов.
Петър Илиев, в качеството му на член на Съвета на директорите на „**********“ ЕАД и член на Съвета на директорите и Изпълнителен директор на „**********“ ЕАД е лице, заемащо висша публична длъжност по чл. 6, ал. 1, т. 40 от ЗПКОНПИ.
Съгласно разпоредбата на чл. 56 от ЗПКОНПИ, лице, заемащо висша публична длъжност, няма право при изпълнение на задълженията си да гласува в частен интереси.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност.
Конфликт на интереси е налице тогава, когато лицето, заемащо висша публична длъжност е упражнило правомощията си в съответствие с материалноправните предпоставки за тяхното прилагане, но това е станало в негов или на свързано с него лице, тъй като конфликтът на интереси се обективира не в резултата – придобита облага, а във възможността частният интерес да повлияе на обективното и безпристрастно изпълнение на правомощията.
В периода на действие на ЗПУКИ (отм.) - до 23.01.2018 г. Петър Илиев, в качеството си на член на СД на „**********“ ЕАД и Изпълнителен директор на дружеството не е бил лице, заемащо публична длъжност по смисъла на чл.3 от ЗПУКИ (отм.).
Като еднолично акционерно дружество, което е създадено по реда на Търговския закон, а не със закон, с акт на държавен орган или на орган на местно самоуправление и чийто едноличен орган на управление не е Държавата, а друго еднолично акционерно дружество с държавно участие, управителите и членовете на органите на управление или контрол на „**********“ ЕАД не са били лица, заемащи публична длъжност по смисъла на чл. 3 от ЗПУКИ (отм.).
Видно от чл. 20 от Устава на „**********“ ЕАД, сред правомощията на Едноличния собственик (***) се включват: одобрява годишния счетоводен отчет след заверка от назначения експерт-счетоводител, дава разрешение за разпоредителни сделки с дълготрайни материални активи, съгласува решенията на СД за стартиране на процедури за възлагане на обществени поръчки с прогнозна стойност над 500 000 лева, приема и представя на СД политиките, които са задължителни за дружеството и одобрява бизнес програмата на дружеството, изготвена от СД, взема решение за разпределение на печалбата на дружеството и нейното изплащане и за изплащане на допълнително възнаграждение на членове на СД, както и определя техния размер и др.
Като е участвал в заседание на СД на „**********“ ЕАД в град С. на 03.05.2018 г. и по т. I. 3. 4. е участвал в приемането на решения относно „**********“ ЕАД, както следва: гласувал е приемане на годишен финансов отчет и доклад за дейността на „**********“ ЕАД за 2017 г. (т. I. 3. 4. 1), приемане на отчета за изпълнение на Бизнес програмата на „**********“ ЕАД за 2017 г. (т. I. 3. 4. 2), решение, с което не се освобождават от отговорност членовете на СД на „**********“ ЕАД за 2017 г. (т. I. 3. 4. 3), решение за разпределение на печалбата на „**********“ ЕАД за 2017 г., съгласно Разпореждане №2 от 09.03.2018 г. на Министерски съвет (т. I. 3. 4. 4), както и за разпределение на отчетената към 31.12.2017 г. неразпределена печалба от минали години за покриване на натрупана загуба от предходни години, като член на Съвета на директорите на ********** и в това си качество лице, заемащо висша публична длъжност, Петър Илиев е упражнил свои правомощия по служба в свой частен интерес, с което е нарушил разпоредбата на чл. 56 от ЗПКОНПИ - като член на Съвета на директорите и Изпълнителен директор на ********** ЕАД и в това си качество лице, заемащо висша публична длъжност, при изпълнение на задълженията си по служба е гласувал в свой частен интерес.
Като е участвал в заседание на СД на ********** на 11.06.2019 г. в гр. София и по т. I. 1. 3 е участвал в приемане на решения касаещи „**********“ ЕАД, както следва: гласувал е приемане на годишен финансов отчет и доклад за дейността на „**********“ ЕАД за 2018 г. (т. I. 1. 3. 1), приемане на отчета за изпълнение на Бизнес програмата на „***“ ЕАД за 2018 г. (т. I. 1. 3. 2), приемане на решение, с което не се освобождават от отговорност членовете на СД на „**********“ ЕАД за 2018 г. (т. I. 1. 3. 3), Петър Илиев също е упражнил свои правомощия по служба в свой частен интерес, с което е нарушил разпоредбата на чл. 56 от ЗПКОНПИ - като член на Съвета на директорите и Изпълнителен директор на ********** ЕАД и в това си качество лице, заемащо висша публична длъжност, при изпълнение на задълженията си по служба е гласувал в свой частен интерес.
Това е така, тъй като съгласно чл. 8 от договора му за възлагане на управлението на „**********“ ЕАД № РД-ЛС-***-41 от 05.08.2016 г. (Договора), „при нарастване на счетоводната печалба през отчетната спрямо предходната година и при условие, че дружеството няма непокрита загуба от предходни години и просрочени задължения, с решение на доверителя (**********) при одобряване на годишния финансов отчет, на довереника се изплащат (извън размера на възнаграждението му по този договор) тантиеми в размерите по чл.33 от Правилника. Тантиемите са за сметка на печалбата на дружеството след данъчното й облагане и заделянето на нормативно определените части от нея за резерв на дружеството и за дивидент на Държавата.“ Съгласно чл.14.3 и чл.14.4 от Договора при извършване на действия или бездействия на довереника, довели до влошаване на финансово-икономическите показатели на дружеството или от които са произтекли вреди за дружеството, както и при съществено неизпълнение на икономическите показатели по одобрената Бизнес програма на дружеството, договорът може да бъде прекратен предсрочно от доверителя, без предизвестие, в който случай довереникът дължи на доверителя обезщетение в размер на три месечни възнаграждения по договора. Следователно, гласувайки за приемане на годишния финансов отчет и доклада за дейността на „**********“ ЕАД за 2017 и 2018 г. и  отчета за изпълнение на Бизнес програмата на дружеството, Петър Илиев е предпоставил за себе си възможността за получаване на допълнително възнаграждение по договора му за управление – тантиеми, при положителен финансов резултат, от една страна, а от друга страна - избягването на неблагоприятни последици, като заплащане на обезщетение в размер на три месечни възнаграждения, в случай на предсрочно прекратяване на договора, при условията на чл. 14 от същия.
От упражнените от Петър Илиев правомощия по служба като член на Съвета на директорите на ********** ЕАД е реализирана нематериална облага, изразяваща се в глас, подкрепа и влияние в своя полза – при гласуване приемането на годишните финансови отчети и доклади за дейността на „**********“ ЕАД и приемането на отчетите за изпълнение на Бизнес програмата на „**********“ ЕАД за 2017 и 2018 г.
В разпоредбата на чл. 52 от ЗПКОНПИ законодателят е визирал като нарушение дори само възможността частния интерес да повлияе върху обективното и безпристрастно изпълнение на служебните задължения на лицето, заемащо публична длъжност. Достатъчно е частният интерес да съществува като възможност. При тази ситуация той ще може да повлияе на упражняването на правомощията на съответното лице. Законът не поставя изискване към облагата по чл.54 от ЗПКОНПИ да е незаконна или да е в резултат на неправомерно упражняване на правомощия или задължения от страна на лицето, заемащо публична длъжност. Не се изисква и доказване на факта дали в действителност и как упражнените властнически правомощия са повлияни от така установения частен интерес. В този смисъл: Решение № 15558 от 25.11.2013 г. на ВАС по адм. д. № 8592/2013 г., VII о., Решение № 10279 от 23.07.2014 г. по адм.д. № 14725/2013 г. на ВАС, VII отд.; Решение № 4475/ 10.04.2017 г. по адм. д. № 12866/ 2015 г. на ВАС, VII отд.
Нарушенията на разпоредбите на чл. 56 от ЗПКОНПИ са извършени в град С..
Установените от Комисията нарушения налагат реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл. 81, ал. 1 от ЗПКОНПИ и във връзка с писмо от „**********“ ЕАД, вх.№ ЦУ01/2434 от 10.02.2020 г. на КПКОНПИ, на отнемане в полза на общината подлежи сума в размер на 845, 24 / осемстотин четиридесет и пет лева и двадесет и четири стотинки/ лева, представляваща полученото от Петър Илиев нетно дневно възнаграждение на 03.05.2018 г. и на 11.06.2019 г. – датите на които същият е участвал в Съвета на директорите на „**********“ ЕАД и е гласувал за приемане на годишните финансови отчети и доклади за дейността на „**********“ ЕАД за 2017 и 2018 г. и  отчета за изпълнение на Бизнес програмата на дружеството.
По отношение участието на Петър Илиев в заседания на Съвета на директорите на „**********“ ЕАД на 26.11.2014 г. и на 01.08.2016 г. и гласуването в своя полза при избора му за Изпълнителен директор на дружеството, не може да се приеме, че с тези си действия Илиев е извършил нарушение по Глава Втора от ЗПУКИ (отм.), предвид факта, че до влизане в сила на ЗПКОНПИ на 23.01.2018 г. Петър Илиев, в качеството му на член на СД и Изпълнителен директор на „**********“ ЕАД не е бил лице, заемащо публична длъжност по смисъла на чл. 3 от ЗПУКИ (отм.) и за него не са се отнасяли забраните по Глава Втора от този закон, което е основание и за прекратяване на производство по отношение на него, в тази му част.
Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси.
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 27, ал. 2, т. 2 от АПК и чл. 74, ал. 1 , във вр. с чл. 171 от ЗПКОНПИ и чл. 81, ал. 1 от ЗПКОНПИ,

РЕШИ:

	УСТАНОВЯВА конфликт на интереси по отношение на Петър Илиев с ЕГН **********, член на Съвета на директорите на „**********“ ЕАД и лице, заемало висша публична длъжност, по смисъла на чл. 6, ал.1, т. 40 от ЗПКОНПИ, за това, че на 03.05.2018 г. в гр. С. е участвал в заседание на Съвета на директорите на „**********“ ЕАД и е гласувал за приемане на годишния финансов отчет и доклад за дейността на „**********“ ЕАД за 2017 г. (т. I. 3. 4. 1), за приемане на отчета за изпълнение на Бизнес програмата на „***“ ЕАД за 2017 г. (т. I. 3. 4. 2) и решение, с което не се освобождават от отговорност членовете на СД на „**********“ ЕАД за 2017 г. (т. I. 3. 4. 3), с което е нарушил забраната по чл. 56 от ЗПКОНПИ.

	УСТАНОВЯВА конфликт на интереси по отношение на Петър Илиев с ЕГН **********, член на Съвета на директорите на „**********“ ЕАД и лице, заемало висша публична длъжност, по смисъла на чл. 6, ал.1, т. 40 от ЗПКОНПИ, за това, че на 11.06.2019 г. в гр. С. е участвал в заседание на Съвета на директорите на „**********“ ЕАД и е гласувал за приемане на годишен финансов отчет и доклад за дейността на „**********“ ЕАД за 2018 г. (т. I. 1. 3. 1), за приемане на отчета за изпълнение на Бизнес програмата на „**********“ ЕАД за 2018 г. (т. I. 1. 3. 2) и решение, с което не се освобождават от отговорност членовете на СД на „**********“ ЕАД за 2018 г. (т. I. 1. 3. 3), с което е нарушил забраната по чл. 56 от ЗПКОНПИ.

	НАЛАГА: глоба в размер на 5000 (пет хиляди) лв. на Петър Илиев с ЕГН **********, с постоянен адрес в гр. С., ж.к. „**********“ № **, вх.“ *“, ет. **, ап. **, за осъществен конфликт на интереси по чл. 52 от ЗПКОНПИ, за нарушение на разпоредбата на чл. 56 от ЗПКОНПИ на 03.05.2018 г., извършено в качеството му на член на Съвета на директорите на „**********“ ЕАД и лице, заемало висша публична длъжност, по смисъла на чл. 6, ал.1, т. 40 от ЗПКОНПИ

	НАЛАГА: глоба в размер на 5000 (пет хиляди) лв. на Петър Илиев с ЕГН **********, с постоянен адрес в гр. София, ж.к. „**********“ № **, вх.“ *“, ет. **, ап. **, за осъществен конфликт на интереси по чл. 52 от ЗПКОНПИ, за нарушение на разпоредбата на чл. 56 от ЗПКОНПИ на 11.06.2019 г., извършени в качеството му на член на Съвета на директорите на „**********“ ЕАД и лице, заемало висша публична длъжност, по смисъла на чл. 6, ал.1, т. 40 от ЗПКОНПИ

ОТНЕМА: в полза на държавата от Петър Илиев с ЕГН **********, с постоянен адрес в гр. С., ж.к. „**********“ № **, вх.“ *“, ет. **, ап. **, сума в размер на: 845, 24 (осемстотин четиридесет и пет лева и двадесет и четири стотинки) лева, представляваща нетното дневно възнаграждение за датите 03.05.2018 г. и 11.06.2019 г., получено от деянията, породили конфликт на интереси, на основание чл. 81, ал. 1 от ЗПКОНПИ.

ПРЕКРАТЯВА производството по сигнал с рег. ЦУ01/С-582/27.11.2018 г. против Петър Илиев с ЕГН **********, член на Съвета на директорите на „**********“ ЕАД, лице, заемало висша публична длъжност, по смисъла на чл. 6, ал.1, т. 40 от ЗПКОНПИ в останалата му част. 

ПРЕКРАТЯВА производството по сигнал с рег. ЦУ01/С-582/ 27.11.2018 г. против, Петьо Иванов с ЕГН **********, лице, заемало висша публична длъжност, по смисъла на чл. 6, ал.1, т. 40 от ЗПКОНПИ. 

Сумата, посочена в настоящото решение, в размер на 10 845, 24 лв. (десет хиляди осемстотин четиридесет и пет лева и двадесет и четири стотинки), следва да се преведе по банкова сметка на КПКОНПИ:
	
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество

На основание чл. 74, ал. 3 от ЗПКОНПИ, в седемдневен срок, считано от датата на уведомяване за решението, можете да заплатите доброволно сумата от 10 845, 24 лв. (десет хиляди осемстотин четиридесет и пет лева и двадесет и четири стотинки) по горепосочената банкова сметка.

На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд. по реда на Административнопроцесуалния кодекс, в 14-дневен срок от съобщаването му.

Препис от решението да се изпрати на *** прокуратура, с оглед преценка за реализиране на правомощията й по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

